Source: https://legikozlekedes.com/2017/10/04/semmilyen-felszamolasrol-nem-tud-a-malev-gh/
Timestamp: 2020-07-03 16:14:27
Document Index: 28292342

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Semmilyen felszámolásról nem tud a Malév GH – LÉGIKÖZLEKEDÉS Online
Kezdőlap » Földi kiszolgálás » Semmilyen felszámolásról nem tud a Malév GH
Közzétéve - 2017-10-04
Kép: mghweb.hu
Szerkesztőségünk kérésére a Malév GH vezérigazgatója megerősítette, hogy a cég nem kapott senkitől semmilyen értesítést felszámolási eljárás megindításáról. A korábbi cikkünkben említett egyes médiafelületeken ugyanis szerdán délután ismét kész tényként jelent meg az MGH elleni felszámolási eljárás megindítása.
Herczog Péter reagálásában kiemelte lapunknak: “A közhiteles céginformációs rendszerben sincs semmilyen erre való utalás, értesítés. Cégünk fenntartja, sőt megerősíti az előzőekben kiadott sajtóközleményben foglaltakat. “
A hétfői napon megjelent közleményben a cég ugyanis azt írta az MTI-nek, hogy a társasággal szemben egyetlen szállító sem indított felszámolási, vagy más, adósságrendezésre irányuló eljárást. A társaság reorganizációja a közlés szerint “célegyenesbe ért”, szeptember végével a Wizz Air földi kiszolgálását nagy részben saját maga látja el alvállalkozó nélkül, a munka átadás-átvétele zökkenőmentesen zajlott.
A vezérigazgató hangsúlyozta: a Malév GH tartozásai nagy részben az előnytelen feltételekkel kötött múltbéli szerződések miatt halmozódtak fel. Mára azonban sikerült több új, jövedelmező szerződés megkötésével és a folyamatok újjászervezésével elérni, hogy a társaság akadályok nélkül tudja folytatni az üzemet.
A megjelent Magyar Nemzet – Airportal anyag szerzői úgy tudják, hogy egy 50 milliós tartozással igyekszik felszámoltatni a Budport az átlagosan ötmilliárdos forgalmú Malév GH-t. Mint arról korábban írtunk, a Budport átvette az Airport Security egy alvállalkozói követelését. Vélhetően arról van szó, hogy a Budportnak saját követelése nincs, ezért ezzel a vásárolt tartozással támadja a Malév handling leányvállalatát. A tartozás átvételéről illetve a Budport – Airport Security “stratégiai megállapodás” mibenlétével kapcsolatosan mindkét céget kerestük szeptember 4-én, de választ nem kaptunk.
(A felszámolások fogalmi és jogi hátteréről lásd keretes írásunkat.)
A felszámolási eljárások rendjét a 1991. évi XLIX. törvény szabályozza többek közt az alábbiak szerint:
(1) A csődeljárás és a felszámolási eljárás az adós – eljárás lefolytatására irányuló kérelem benyújtásának napján bejegyzett, illetve az (1a) bekezdésben meghatározott – székhelye szerint illetékes törvényszék (a továbbiakban: bíróság) hatáskörébe és illetékességébe tartozó nemperes eljárás.
(1c) Az Országos Bírósági Hivatal (a továbbiakban: Hivatal) elektronikus nyilvántartást vezet a jogerősen még el nem bírált csődeljárás vagy felszámolási eljárás iránti kérelmekről valamint a kezdeményezett és jogerősen még el nem rendelt eljárásokról.
24. § (1) Ha a felszámolási eljárás megindítását a hitelező kéri, a kérelemben meg kell nevezni az adós tartozásának jogcímét, a lejárat (esedékesség) időpontját és annak rövid ismertetését, hogy az adóst miért tartja fizetésképtelennek. A kérelemben foglaltak bizonyítására a szükséges iratokat – a 27. § (2) bekezdés a) pontja esetén az adós írásbeli felszólításának igazolását is – csatolni kell.
(2) Ha a felszámolási eljárás lefolytatását a hitelező kérte, és a bíróság a kérelmet érdemi vizsgálat nélkül nem utasította el, a bíróság a kérelem benyújtásáról – a kérelem egy példányának megküldésével – haladéktalanul értesíti az adóst.
(3) Az adós köteles az értesítés kézhezvételétől számított 8 napon belül a bíróságnak nyilatkozni arról, hogy a kérelemben foglaltakat elismeri-e. Ha az adós a kérelemben foglaltakat elismeri, egyidejűleg nyilatkoznia kell arról is, hogy kér-e a tartozás kiegyenlítésére haladékot (…) Ha az adós a fenti határidőn belül a bíróságnak nem nyilatkozik, a fizetésképtelenség tényét vélelmezni kell.
(1) A bíróság megvizsgálja az adós fizetésképtelenségét.
(3) A bíróság az adós kérelmére a tartozás kiegyenlítésére legfeljebb 45 napos határidőt engedélyezhet, kivéve, ha a felszámolási eljárás megindítását a 21/B. § szerint csődeljárás előzte meg. A tartozás kiegyenlítése – az adós ilyen tartalmú nyilatkozata hiányában – nem minősül tartozáselismerésnek, a teljesítés polgári peres eljárásban történő visszakövetelését nem zárja ki.
27. § (1) A bíróság az adós felszámolását végzéssel elrendeli, ha az adós fizetésképtelenségét állapítja meg. A bíróság a felszámolást elrendelő végzést az eljárás lefolytatására irányuló kérelem beérkezését követő 60 napon belül hozza meg. A felszámolást elrendelő végzés ellen nincs helye felülvizsgálatnak. A felszámolás kezdő időpontja a felszámolást elrendelő jogerős végzés közzétételének napja.
2) A bíróság az adós fizetésképtelenségét akkor állapítja meg, ha
a) az adós szerződésen alapuló nem vitatott vagy elismert tartozását a teljesítési idő lejártát követő 20 napon belül sem egyenlítette ki vagy nem vitatta, és az ezt követő hitelezői írásbeli fizetési felszólításra sem teljesítette (…)
c) az adóssal szemben lefolytatott végrehajtás eredménytelen volt, (…)